text: 五之氣，自秋分日亥初，至小雪日酉初，凡六十日有奇，主位太商金，客氣陽明金，中見木運，金氣得位，慘令已行，寒露下，霜乃早降，草木黃落，寒氣及體，君子周密，民病皮腠，宜治陽明之客，以酸補之，以辛瀉之，以苦泄之，歲穀宜食玄，間穀宜食黍，則燥不為邪，終之氣，自小雪日酉正，至大寒日未正，凡六十日有奇，主位少羽水，客氣太陽水，中見木運，水當其位，寒大舉，濕大化，霜乃積，陰乃凝，水堅冰，陽光不治，感於寒，則病患關節禁固，腰痛，寒濕持於氣交而為疾也，宜治太陽之客，以苦補之，以鹹瀉之，以苦堅之，以辛潤之，歲穀宜食玄，間穀宜食稷，則寒不為邪，此六氣之常也。